CELEX: 32019R1935
Language: bg
Date: 2019-05-13 00:00:00
Title: Делегиран Регламент (ЕС) 2019/1935 на Комисията от 13 май 2019 година за изменение на Директива (ЕС) 2016/97 на Европейския парламент и на Съвета по отношение на регулаторните технически стандарти за изменение на базовите суми в евро за застраховката Професионална отговорност и за финансовия капацитет на застрахователните и презастрахователните посредници (текст от значение за ЕИП)

22.11.2019   
               
               
                  BG
               
               
                  Официален вестник на Европейския съюз
               
               
                  L 301/3
               
            
         ДЕЛЕГИРАН РЕГЛАМЕНТ (ЕС) 2019/1935 НА КОМИСИЯТА
         от 13 май 2019 година
         за изменение на Директива (ЕС) 2016/97 на Европейския парламент и на Съвета по отношение на регулаторните технически стандарти за изменение на базовите суми в евро за застраховката „Професионална отговорност“ и за финансовия капацитет на застрахователните и презастрахователните посредници
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива (ЕС) 2016/97 на Европейския парламент и на Съвета от 20 януари 2016 г. относно разпространението на застрахователни продукти (1), и по-специално член 10, параграф 7 от нея,
         като има предвид, че:
         
                     (1)
                  
                  
                     Европейският орган за застраховане и професионално пенсионно осигуряване (ЕОЗППО) е длъжен редовно да преразглежда базовите суми за застраховка „Професионална отговорност“ и за финансовия капацитет на застрахователните и презастрахователните посредници, за да се отразят измененията в публикувания от Евростат Европейски индекс на потребителските цени. От 1 януари 2013 г. до 31 декември 2017 г. включително Европейският индекс на потребителските цени, който се изготвя за Съюза от Евростат, се увеличи с 4,03 %. В резултат на това горепосочените базови суми следва да бъдат изменени с това процентно увеличение.
                  
               
                     (2)
                  
                  
                     Поради това Директива (ЕС) 2016/97 следва да бъде съответно изменена.
                  
               
                     (3)
                  
                  
                     С цел държавите членки да могат да изменят в националните си норми съответните базови суми, а застрахователните и презастрахователните посредници да имат достатъчно време да предприемат нужните изпълнителни мерки, прилагането на настоящия регламент следва да бъде отложено.
                  
               
                     (4)
                  
                  
                     Настоящият регламент се основава на проектите на регулаторни технически стандарти, представени на Комисията от ЕОЗППО.
                  
               
                     (5)
                  
                  
                     ЕОЗППО проведе открити обществени консултации по проектите на регулаторни технически стандарти, въз основа на които е изготвен настоящият регламент, анализира свързаните с тях потенциални разходи и ползи и поиска становище от Групата на участниците от сектора на застраховането и презастраховането, създадена с член 37 от Регламент (ЕС) № 1094/2010 на Европейския парламент и на Съвета (2),
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изменения на Директива (ЕС) 2016/97
            Член 10 от Директива (ЕС) 2016/97 се изменя, както следва:
            
                        (1)
                     
                     
                        параграф 4 се заменя със следното:
                        
                                    „4.
                                 
                                 
                                    Застрахователните и презастрахователните посредници трябва да притежават застраховка „Професионална отговорност“ за цялата територия на Съюза или друга сравнима гаранция срещу отговорност за вреди, настъпили от проявена професионална небрежност, със застрахователна сума не по-малко от 1 300 380 евро за претенциите по всяко застрахователно събитие и съвкупно 1 924 560 евро годишно за претенциите по всички застрахователни събития, освен ако такава застраховка или сравнима друга гаранция вече е осигурена от застрахователното предприятие, презастрахователното предприятие или друго предприятие, за чиято сметка действа застрахователният или презастрахователният посредник или от чието име застрахователният или презастрахователният посредник е оправомощен да действа, или ако такова предприятие е поело пълната отговорност за действията на посредника.“;
                                 
                              
                  
                        (2)
                     
                     
                        в параграф 6, втора алинея буква б) се заменя със следното:
                        
                                    „б)
                                 
                                 
                                    изискване посредникът да има финансов капацитет, възлизащ по всяко време на 4 % от сумата на получените годишни застрахователни премии, но не по-малко от 19 510 евро;“.
                                 
                              
                  
         
            Член 2
            Влизане в сила и дата на прилагане
            Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от [Служба за публикации: въвежда се датата, която е 6 месеца след датата на влизане в сила].
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 май 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 26, 2.2.2016 г., стр. 19.
         
            (2)  Регламент (ЕС) № 1094/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за застраховане и професионално пенсионно осигуряване), за изменение на Решение № 716/2009/ЕО и за отмяна на Решение 2009/79/ЕО на Комисията (ОВ L 331, 15.12.2010 г., стр. 48).